Informatīvais ziņojums

“Par Eiropas Savienības Vispārējo lietu padomes un Vispārējo lietu padomes (50. panta formāta) 2017. gada 17. oktobra sanāksmēs izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2017. gada 17. oktobrī Luksemburgā notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. Gatavošanās 19.-20. oktobra Eiropadomei – secinājumu projekts;
2. Ikgadējais likuma varas dialogs.

2017. gada 17. oktobrī Luksemburgā notiks arī VLP 50. panta formāta sanāksme, lai sagatavotu 19.–20. oktobra Eiropadomes sanāksmi 50. panta formātā, kur plānots izvērtēt paveikto izstāšanās sarunās un uzklausīt ES Padomes prezidentūras informāciju par Apvienotajā Karalistē izvietoto ES aģentūru (Eiropas Zāļu aģentūra un Eiropas Banku iestāde) pārvietošanu un kandidātvalstu izvērtējumu.

1. **Gatavošanās 19.-20. oktobra Eiropadomei – secinājumu projekts**

VLP plānota diskusija par 19.-20. oktobra Eiropadomes secinājumu projektu. Informatīvā ziņojuma sagatavošanas brīdī secinājumu projekts nav pieejams.

19.-20. oktobra Eiropadomes darba kārtībā šobrīd ir četri jautājumu bloki: migrācija, digitālie jautājumi, aizsardzība un ārlietu jautājumi. 20. oktobrī plānota ES 27 dalībvalstu jeb 50. panta formāta sanāksme.

**Migrācijas blokā** Eiropadome izvērtēs paveikto migrācijas plūsmu samazināšanā nozīmīgākajos migrācijas ceļos un sniegs vadlīnijas tālākajam darbam. Sagaidāma diskusija par tālāko darbu, lai nodrošinātu esošā rīcības ietvara[[1]](#footnote-2) efektīvu īstenošanu Centrālās Vidusjūras migrācijas ceļā, tostarp pievēršoties jautājumam par nepieciešamo rīcību situācijas tālākai stabilizācijai Lībijā, kā arī dalībvalstu papildus iemaksām ES Trasta fondā Āfrikai. Eiropadomes uzmanības lokā būs sadarbības pastiprināšana arī ar citām nelegālo migrantu izcelsmes un tranzīta valstīm, nelegālās migrācijas pamatcēloņu risināšana, atgriešanas un atpakaļuzņemšanas uzlabošana, kā arī pārvietošana no trešajām valstīm. Sagaidāma diskusija arī par Kopējās drošības un aizsardzības politikas misiju lomas pastiprināšanu, piemēram, cīņā pret migrantu kontrabandu. Tāpat sagaidāms, ka Eiropadome pievērsīsies Kopējās Eiropas patvēruma sistēmas reformas jautājumam.

Pievēršoties **digitālajiem jautājumiem**, Eiropadome uzklausīs Igaunijas premjerministra ziņojumu par 29. septembrī notikušo Tallinas Digitālo samitu. Sagaidāms, ka Eiropadome izvērtēs paveikto Digitālā vienotā tirgus īstenošanā un sniegs vadlīnijas tālākajam darbam. Eiropadome diskutēs par kiberdrošības stiprināšanu.

**Aizsardzības blokā** Eiropadome izvērtēspaveikto iepriekš pieņemto secinājumu īstenošanā ar mērķi stiprināt Eiropas drošību un aizsardzību, īpašu uzmanību pievēršot Pastāvīgās strukturētās sadarbības (PESCO) izveidei un Eiropas Aizsardzības rūpniecības attīstības programmas priekšlikumam.

**Ārējo attiecību** blokā Eiropadome diskutēs par attiecībām ar Turciju.

**Eiropadomes 50. panta formāta sanāksmē** paredzēts izvērtēt Apvienotās Karalistes izstāšanās no Eiropas Savienības (ES) sarunu procesu. Plānots, ka ES Padomes prezidentūra informēs valstu un valdību vadītājus par virzību Apvienotajā Karalistē bāzēto ES aģentūru (Eiropas Zāļu aģentūra un Eiropas Banku iestāde) pārvietošanā un kandidātvalstu izvērtējumu.

**Latvijas nostāja**

Atbalstām Eiropadomes regulāru pievēršanos migrācijas jautājumam, izvērtējot paveikto līdz šim pieņemto lēmumu un pasākumu īstenošanā, lai apturētu nelegālās migrācijas plūsmas uz ES. Uzskatām, ka jāsaglabā visaptveroša pieeja efektīvai un ilgtspējīgai migrācijas plūsmu pārvaldībai.Kopumā uzskatām, ka prioritāra joprojām ir ES ārējo robežu stiprināšana, efektīvas atgriešanas politikas īstenošana, kā arī sadarbība ar galvenajām migrantu izcelsmes un tranzīta valstīm. Piekrītam, ka jāturpina pasākumu īstenošana migrācijas plūsmu samazināšanai Centrālās Vidusjūras migrācijas ceļā, lai nostiprinātu sasniegtos rezultātus migrācijas plūsmu samazināšanai. Vienlaikus jāturpina uzraudzīt situācija arī citos migrācijas ceļos, lai nepieciešamības gadījumā varētu ātri un operatīvi reaģēt. Kopējās patvēruma sistēmas reformas jautājumā uzsveram nepieciešamību strādāt pie risinājuma, kas būtu pieņemams visām dalībvalstīm. Uzskatām, ka dalībai jebkādās ar pārvietošanu saistītās aktivitātēs jābalstās brīvprātības principā.

**Digitālajos jautājumos** no Eiropadomes sagaidām skaidru vēstījumu par Digitālā vienotā tirgus stratēģijas pabeigšanas un īstenošanas svarīgumu. Esam gandarīti par Eiropas Komisijas (turpmāk – EK) nesen klajā laisto priekšlikumu par ietvara izveidi datu brīvai plūsmai. Uzskatām, ka Eiropadomei būtu jāuzsver, ka ir svarīgi ātri virzīties uz priekšu darbā pie minētā priekšlikuma ES Padomē un Eiropas Parlamentā. Uzskatām, ka svarīgi novērst nepamatotas barjeras brīvai datu plūsmai brīvās tirdzniecības nolīgumos, lai sekmētu ES sarunas ar partneriem par tirdzniecības nolīgumu noslēgšanu. Atzinīgi vērtējam, ka EK nākusi klajā ar priekšlikumiem, kas paredz stiprināt sadarbību ES līmenī kiberdrošības stiprināšanai. Esam gandarīti par 29. septembrī Tallinas Digitālajā samitā notikušo diskusiju par digitālajiem jautājumiem nākotnes perspektīvā.

Atbalstām darba turpināšanu **aizsardzības jomā**, tostarp pie Pastāvīgās strukturētās sadarbības un Eiropas Aizsardzības rūpniecības attīstības programmas priekšlikumiem. Saredzam Pastāvīgo strukturēto sadarbību kā visas ES dalībvalstis iekļaujošu, uz reģionālo sadarbību un nacionālo spēju attīstību orientētu sadarbības ietvaru, kas stiprinātu Kopējo drošības un aizsardzības politiku kopumā. Svarīgi, lai Pastāvīgās strukturētās sadarbības ietvaros īstenoto projektu tvērums būtu iespējami ģeogrāfiski līdzsvarots un proporcionāls. Savukārt attiecībā uz atbalstu ES militārajai industrijai Latvijai ir būtiski, lai tiktu izveidots mehānisms mazo un vidējo uzņēmumu atbalstam, paredzot iespējas iesaistīties aizsardzības rūpniecības piegādes ķēdēs.

**Ārējo attiecību blokā** uzsveram, ka Turcija ir svarīgs ES sadarbības partneris un ES-Turcijas attiecības ir jāvērtē ilgtermiņā. Vienlaikus atzīmējam, ka Turcijai ir jāievieš augstākie cilvēktiesību un likuma varas standarti. Uzskatām, ka progress Turcijas ES integrācijas procesā ir atkarīgs no Turcijas rīcības un sasniegtā progresa.

Detalizēta Latvijas pozīcija par 19.-20. oktobra Eiropadomē izskatāmajiem jautājumiem tiks iesniegta izskatīšanai 2017. gada 17. oktobra Ministru kabineta sēdē.

1. **Ikgadējais likuma varas dialogs**

Diskusija plānota kā turpinājums 2017. gada 12. jūlijā Igaunijas prezidentūras ES Padomē organizētajam semināram Briselē “Mediju plurālisms un likuma vara digitālajā laikmetā” *(“Media Pluralism and the Rule of Law in the Digital Age”*). Seminārs pulcēja dalībvalstu, ES institūciju (Eiropas Komisijas, Eiropas Parlamenta), Eiropas Cilvēktiesību tiesas, pilsoniskās sabiedrības pārstāvjus un ekspertus. Galvenā uzmanība tajā tika pievērsta digitālā laikmeta, mediju brīvības, plurālisma un izteiksmes brīvības aspektiem, no vienas puses, un izaicinājumiem pamatbrīvībām, cilvēktiesībām, demokrātijai un tiesiskumam, no otras puses, kā arī sociālo mediju popularitātes fenomenam. Semināra ietvaros tika diskutēts par tādiem jautājumiem kā – 1) Vai digitālajā laikmetā piedzīvojam patiesības krīzi? 2) Kāda loma ir medijiem un sociālajiem medijiem, lai veicinātu veselīgu politisko diskusiju? 3) Vai neuzticama informācija un citi izaicinājumi mediju plurālismam nosaka, ka jāmeklē jauna pieeja?

Igaunijas prezidentūra rosina VLP diskusiju balstīt uz trīs jautājumiem:

1. Kādi ir būtiskākie izaicinājumi tiesiskumam, demokrātijai un pamattiesībām digitālajā laikmetā un jaunajā mediju vidē?
2. Ko dalībvalstis dara, lai atbalstītu žurnālistus, izdevējus un interneta pakalpojumu sniedzējus, lai nodrošinātu žurnālistikas kvalitāti un publicētās informācijas uzticamību?
3. Medijpratībai ir būtiska nozīme uzticamības saglabāšanā medijiem, jo tā palīdz lietotājiem (lasītājiem, klausītājiem, skatītājiem) atšķirt uzticamo no neuzticamā informācijas avota. Kas dalībvalstīm būtu jādara, lai nodrošinātu visu vecumu pilsoņu medijpratību?

Šis būs trešais likuma varas dialogs ES Padomē, kopš dialoga izveides. Dialoga mērķis ir apmainīties labās prakses piemēriem starp dalībvalstīm un diskutēt par veidiem, kā kopīgus izaicinājumus varētu risināt.

Situācija Latvijā: 2016. gada 8. novembrī Ministru kabinetā apstiprinātas Latvijas mediju politikas pamatnostādnes 2016.–2020. gadam.

**Vispārējo lietu padomes (50. panta formāta) sanāksmē izskatāmie jautājumi**

1. Eiropas Savienības un Apvienotās Karalistes izstāšanās sarunas

Notikušas piecas Eiropas Savienības sarunu kārtas ar Apvienoto Karalisti par tās izstāšanos no Eiropas Savienības, pirmā – 19. jūnijā, otrā – 17. - 20. jūlijā, trešā – 28. - 31. augustā, ceturtā –   
25. - 28. septembrī un piektā – 9. - 10. oktobrī[[2]](#footnote-3). Izstāšanās sarunās apspriesti šādi (pirmās fāzes) jautājumi:

* pilsoņu tiesības;
* finanšu noregulējums;
* Apvienotās Karalistes (Ziemeļīrija) un Īrijas robeža;
* situācija ar tirgū laistām precēm;
* uzsāktā administratīvā un tiesu iestāžu sadarbība;
* citi administratīvi jautājumi:
  1. Eiropas Atomenerģijas kopiena (EURATOM);
  2. privilēģijas un imunitātes;
* Izstāšanās līguma pārvaldība.

Lai arī izstāšanās sarunās novērojams progress, saskaņā ar Eiropadomes vadlīnijām sākotnējas un sagatavošanas sarunas par iespējamo nākotnes attiecību modeli var uzsākt brīdī, kad izstāšanās jautājumos panākts pietiekošs progress. Pusēm jāturpina diskusija par visiem izstāšanās jautājumiem. Īpaši būtiski ir uzsākt saturiskas sarunas par finanšu noregulējumu.

20. oktobrī notiks Eiropadomes 50. panta formāta sanāksme, kurā valstu un valdību vadītāji izvērtēs progresu izstāšanās sarunās.

1. Apvienotajā Karalistē izvietoto aģentūru (Eiropas Zāļu aģentūra un Eiropas Banku iestāde) pārcelšana

Vispārējo lietu padomes (50. panta formāta) sanāksmē plānota Eiropas Komisijas prezentācija par valstu izvērtējumu, kas kandidē uz Apvienotajā Karalistē izvietoto aģentūru (Eiropas Zāļu aģentūra un Eiropas Banku iestāde) uzņemšanu. 30. septembrī Eiropas Komisijas publicēja pretendentvalstu izvērtējumu, balstoties uz šādiem kritērijiem:

1. telpu pieejamība un atbilstība aģentūru nepieciešamībai uz AK izstāšanās no ES datumu;
2. netraucēta loģistika (transporta savienojumi);
3. atbilstošu izglītības iestāžu pieejamība aģentūrās nodarbināto bērniem;
4. pieeja darba tirgum un atbilstoša veselības aprūpes sistēma nodarbināto ģimenes locekļiem;
5. piemērota uzņēmējdarbības vide, lai piesaistītu darbaspēku;
6. “džentelmeņu vienošanās”[[3]](#footnote-4) ievērošana.

Paredzams, ka notiks ministru diskusija un dalībvalstis prezentēs savas kandidatūras. Saņemti 27 pieteikumi[[4]](#footnote-5), 19 – Eiropas Zāļu aģentūras uzņemšanai un astoņi – Eiropas Banku iestādes uzņemšanai.

Pirmā diskusija par izvērtējumu notika Pastāvīgo pārstāvju komitejas (II) sanāksmē (COREPER II) 50. panta formātā 6. oktobrī. 20. oktobra Eiropadomes 50. panta formāta sanāksmē ES Padomes prezidentūra informēs par diskusijām Padomē, un gala balsojums plānots 20. novembra Vispārējo lietu padomē 50. panta formātā.

Spēkā pozīcija Nr. 1 “par 2017. gada 22.-23. jūnija Eiropadomē un 2017. gada 22. jūnija Eiropadomes 27 Eiropas Savienības dalībvalstu (50. panta) formāta sanāksmē izskatāmajiem jautājumiem”, kas apstiprināta Ministru kabinetā 2017. gada 16. jūnijā un Saeimas Eiropas lietu komisijā   
21. jūnijā.

**2. Latvijas delegācija ES Vispārējo lietu padomes 2017. gada 17. oktobra sanāksmēs**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve ES;

Solveiga Silkalna, Ārlietu ministrijas valsts sekretāra vietniece Eiropas lietās

Baiba Zariņa, otrā sekretāre, Latvijas Republikas Pastāvīgās pārstāvniecības Eiropas Savienībā COREPER II departaments;

Inga Ozola, Ministra biroja vadītāja;

Mārtiņš Drēģeris, ārlietu ministra padomnieks;

Tatevika Paronjana, trešā sekretāre, Vispārējo un institucionālo lietu nodaļa.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andrejs Pildegovičs

A. Sāre, 67015929

anda.sare@mfa.gov.lv

1. Rīcības plāns 2017. gada 3. februāra Maltas deklarācijas ieviešanai; 2017. gada 4. jūlija Eiropas Komisijas rīcības plāns Itālijas atbalstam, spiediena mazināšanai Centrālās Vidusjūras migrācijas ceļā un solidaritātes palielināšanai. [↑](#footnote-ref-2)
2. Uz šīs informācijas sagatavošanas brīdi nav zināms piektās izstāšanās sarunu kārtas rezultāts. [↑](#footnote-ref-3)
3. 2003. gada 13. decembrī panāktā „džentlmeņu vienošanās” paredz, ka prioritāti ES biroju un aģentūru izvietošanā piešķir tām dalībvalstīm, kuras ES pievienojās pēc 2004. gada un kurās šobrīd nav izvietots neviens ES birojs vai aģentūra. Šobrīd neviena aģentūra nav izvietota Bulgārijā, Horvātijā, Kiprā, Rumānijā un Slovākijā. [↑](#footnote-ref-4)
4. Kandidatūru aģentūru uzņemšanai neizvirzīja trīs Baltijas valstis, kā arī Kipra un Ungārija. [↑](#footnote-ref-5)